ศบค. ขอความร่วมมือสถานศึกษา ตรวจคัดกรองและจัดระบบการเรียนออนไลน์ควบคู่การเรียนปกติ รองรับนักเรียนจากพื้นที่เสี่ยง
พญ.อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. ชี้แจงถึงกรณีนักเรียนจากพื้นที่ควบคุมสูงสุดและเข้มงวด หรือพื้นที่สีแดง เช่น จังหวัดสมุทรสาคร ต้องเดินทางไปเรียนในพื้นที่กรุงเทพมหานครและจังหวัดใกล้เคียง จะมีแนวทางปฏิบัติตัวอย่างไรว่า ในส่วนของบุคคลจะต้องมีความรับผิดชอบร่วมมือปฏิบัติตามมาตรการที่จังหวัดกำหนด ขณะที่มาตรการของจังหวัดหรืออำเภอจะต้องเข้มข้น โดยเฉพาะโรงเรียนต่างๆ หากทราบว่านักเรียนเดินทางมาจากพื้นที่เสี่ยง จะต้องมีมาตรการเฝ้าระวังและตรวจคัดกรอง ซึ่งโรงเรียนสามารถกำหนดมาตรการให้มีการเรียนการสอนที่หลากหลายได้ โดยเน้นความปลอดภัยเป็นหลัก เช่น การจัดระบบเรียนออนไลน์สำหรับนักเรียนในพื้นที่เสี่ยง เพื่อลดการเดินทางเข้าพื้นที่ ทั้งนี้หากเป็นไปได้อยากฝากให้ทุกสถานศึกษาจัดระบบการเรียนแบบออนไลน์ควบคู้กับการเรียนปกติภายในโรงเรียน เพื่อที่ผู้ปกครองและนักเรียนจะได้มีตัวเลือกในการเรียนอย่างเหมาะสมส่วนบางกรณีที่พบว่า แม้โรงงานจะอยู่คนละพื้นที่ แต่คนงานมีหอพักอยู่ที่เดียวกันจึงต้องฝากภาคเอกชน ช่วยกันตรวจคัดกรองและเฝ้าระวังด้วยนอกจากนี้ ภาครัฐจำเป็นต้องตั้งจุดตรวจคัดกรองในเส้นทางสำคัญ จึงขอให้ประชาชนให้ความร่วมมือกับเจ้าหน้าที่ด้วย เพื่อช่วยกันลดความเสี่ยงการแพร่เชื้อ และในวันพรุ่งนี้ 29 มกราคม 2564 จะมีมาตรการผ่อนคลายออกมา แต่เน้นย้ำว่าทุกคนยังต้องร่วมมือกันป้องกันโรคโควิด-19 อย่างเข้มงวด ขณะที่สาธารณสุขและโรงพยาบาลทุกแห่งยังคงทำงานอย่างแข็งขันและตั้งการ์ดสูง เพื่อความปลอดภัยของทุกคน